Predkladacia správa

Cieľom operácie EUFOR-ALTHEA je zabrániť opätovnému vypuknutiu násilia, zabezpečiť nepretržité dodržiavanie Všeobecnej rámcovej dohody pre mier v Bosne a Hercegovine, a prispievať k bezpečnému a stabilnému prostrediu potrebnému pre napĺňanie hlavných úloh obsiahnutých v Implementačnom pláne Úradu vysokého predstaviteľa EÚ. Táto operácia je súčasťou celkovej misie EÚ v Bosne a Hercegovine vykonávanej v rámci európskej bezpečnostnej a obrannej politiky.
Vyslanie príslušníkov ozbrojených síl Slovenskej republiky do operácie EUFOR-ALTHEA v Bosne a Hercegovine je v súlade so záujmami Slovenskej republiky a prioritami zahraničnej politiky a bezpečnostnými záujmami, definovanými v Bezpečnostnej stratégii Slovenskej republiky pôsobiť na západnom Balkáne a prispievať k vytvoreniu podmienok trvalej stability v regióne, vo väzbe na perspektívne členstvo všetkých krajín regiónu v EÚ a NATO. 
Vláda Slovenskej republiky na svojom rokovaní dňa 15. júna. 2005 uznesením č. 470 schválila Vyhodnotenie pôsobenia ozbrojených síl Slovenskej republiky v operáciách  a misiách medzinárodného krízového manažmentu za rok 2004 s návrhom predpokladanej účasti v rokoch 2005 – 2006 v ktorom navrhuje prehodnotiť a posilniť príspevok Slovenskej republiky do operácie EÚ EUFOR-ALTHEA v Bosne a Hercegovine. 
		Navrhuje sa vyslať strážnu čatu v počte do 40 vojakov pre veliteľstvo Mnohonárodného účelového zoskupenia síl Sever (MNTF-N) v Tuzle s požadovaným vojenským výstrojom a materiálom na dobu trvania mandátu operácie.
	Materiál prešiel medzirezortným pripomienkovým konaním Pripomienky boli akceptované a zapracované. Materiál je na rokovanie vlády Slovenskej republiky predkladaný bez rozporov. 
Materiál nezakladá nároky na dodatočné výdavky zo štátneho rozpočtu, nebude mať finančný, ekonomický, environmentálny vplyv a ani vplyv na zamestnanosť a podnikateľské prostredie. Náklady na vyslanie a udržateľnosť vo výške 42 952 011,- Sk v roku 2005 a 104 260 784,- Sk v roku 2006 a budú hradené z rozpočtu Ministerstva obrany Slovenskej republiky.